फुकुशिमा में इमरजेंसी लेवल बढ़कर 7 हुआ  
जापान में मंगलवार सुबह फिर भूकंप के झटके महसूस किए गए हैं। ये भूकंप रिक्टर स्केल पर 6.3 की तीव्रता का आंका गया।
जापान में मंगलवार सुबह फिर भूकंप के झटके महसूस किए गए हैं। ये भूकंप रिक्टर स्केल पर 6.3 की तीव्रता का आंका गया। शीबा प्रीफेक्टर में इसका असर महसूस किया गया। सुनामी की फिलहाल कोई चेतावनी नहीं है। इस भूकंप के साथ ही फुकुशिमा न्यूक्लियर प्लांट में आग भी लगी लेकिन ऑपरेटर के मुताबिक उस पर तुरंत काबू पा लिया गया। इस बीच यह भी ख़बर आ रही है कि जापान ने फ़ुकुशिमा परमाणु संयंत्र में इमरजेंसी के स्तर को लेवल−5 से बढ़ाकर लेवल सात कर दिया है। जापान की समाचार एजेंसी क्योडो ने परमाणु और औद्योगिक सुरक्षा एजेंसी के सूत्रों के हवाले से यह ख़बर दी है। हालांकि जापान की परमाणु सुरक्षा एजेंसी ने अभी तक इसकी पुष्टि नहीं की है। जापान के फुकुशिमा डाई ची प्लांट से अब भी रेडिएशन लीक हो रहा है। सोमवार को सरकार ने रेडिएशन से होने वाले खतरों को देखते हुए प्लांट के करीब रहने वाले कुछ और लोगों को एक महीने के अंदर दूर जाने को कहा है। प्लांट के 20 किलोमीटर के दायरे में रहनेवाले लोगों को पहले ही हटाया जा चुका है। इधर, मंगलवार को सुनामी आने के ठीक एक महीने बाद फिर भूकंप के झटके आए लेकिन इसमें किसी तरह के नुकसान की खबर नही है।   जापान में 11 मार्च को आए भयानक भूकंप में फ़ुकुशिमा परमाणु संयंत्र बुरी तरह क्षतिग्रस्त हो गया है और तभी से वहां रेडियोएक्टिव पदार्थ रिस रहा है। परमाणु संयंत्रों में लेवल−7 की इमरजेंसी इससे पहले 1986 में चेर्नोबिल परमाणु हादसे के लिए घोषित की गई थी। परमाणु संयंत्रों में ख़तरे के स्तर के इस पैमाने को इंटरनेशनल न्यूक्लियर इवेंट स्केल कहा जाता है।